钦定古今图书集成/明伦汇编/交谊典/第057卷 > 《夏日偕友晚步饮听泉轩》周权
## 钦定古今图书集成/明伦汇编/交谊典/第057卷 > 《夏日偕友晚步饮听泉轩》周权

终日局环堵，散策穷深幽。嘉我二三子，落落诚罕俦。
适意随所诣，行行遂经丘。青松如高人，含风自萧飕。
夕云度深翠，𤕤气衣上浮。石根泻幽泉，戛戛锵琳球。
乐彼泉上趣，幽构飞岑楼。新兰秀而滋，旧竹清且修。
款我情颇厚，清尊频献酬。盘桓有馀乐，啸傲成迟留。
池深风露香，荷意澹欲秋。饮散众喧息，微月生林陬。